KIRJALLINEN KYSYMYS E-2475/99 esittäjä(t): María Sornosa Martínez (PSE) komissiolle. Dioksiinipäästöjen taso Euroopan unionin jätteenpolttolaitoksissa.



Virallinen lehti nro 225 E , 08/08/2000 s. 0141 - 0142



KIRJALLINEN KYSYMYS E-2475/99 esittäjä(t): María Sornosa Martínez (PSE) komissiolle (16. joulukuuta 1999) Aihe: Dioksiinipäästöjen taso Euroopan unionin jätteenpolttolaitoksissa Jäsenvaltioiden monet jätteenpolttolaitokset päästävät yhä ilmakehään dioksiini- ja furaanitasoja, jotka ylittävät Euroopan unionin suositteleman rajan. Espanjan tieteellisen tutkimusneuvoston äskettäin julkistaman ensimmäisen näitä ainesosia koskevan espanjalaisen kartoituksen mukaan joissakin jätteenpolttolaitoksissa päästöt nousevat 1,08 nanogrammaan kuutiometriä kohden, vaikka EU:n suosittelema määrä on 0,1 nanogrammaa kuutiometriä kohden. Tällä hetkellä ei voida vahvistaa, että kaikkien jäsenvaltioiden hallitukset ovat ripeästi aloittaneet soveltaa Seveson tapauksen vuoksi laadittua direktiiviä, minkä vuoksi monet jätteenpolttolaitokset ylittävät yhä EU:n suosittelemat rajat. Euroopan komissio aikoo hyväksyä tämän vuoden lopussa uuden direktiivin, joka koskee kaikentyyppisten jätteenpolttolaitosten toimintakriteereitä. Siinä vahvistetaan ilmakehään päästettyjen merkittävimpien saasteiden raja-arvoja koskevat erittäin tiukat säännöt. Furaanin ja dioksiinin liialliset päästöt aiheuttavat myös vaaraa kansanterveydelle, mistä Maailman terveysjärjestö WHO on useaan otteeseen varoittanut. Aikooko komissio vaatia jäsenvaltioiden hallituksilta, että kaikkialla niiden maaperällä noudatetaan kiinteiden jätteiden polttolaitoksista peräisin olevia dioksiini- ja furaanipäästöjä koskevia yhteisön suosituksia ja että ns. Seveso-direktiiviä sovelletaan viivyttelemättä? Mitä mekanismeja tai tukitoimia komissio on käynnistänyt taatakseen, että yhteisössä toimivat jätteenpolttolaitokset noudattavat EU:n suosittelemia enimmäispäästötasoja? Margot Wallströmin komission puolesta antama vastaus (19. tammikuuta 2000) Tällä hetkellä on voimassa kolme säädöstä, joilla pyritään rajoittamaan polttolaitosten päästöjä. Kaikkein vaarallisimpien jätteiden polttaminen kuuluu 16. joulukuuta annetun neuvoston direktiivin 94/67/EY(1) soveltamisalaan. Yhdyskuntajätteiden uusien polttolaitosten aiheuttaman ilman pilaantumisen ehkäisemisestä 8 päivänä kesäkuuta 1989 annetun neuvoston direktiivin 89/369/ETY(2) sekä yhdyskuntajätteiden olemassa olevien polttolaitosten aiheuttaman ilman pilaantumisen ehkäisemisestä 21 päivänä kesäkuuta 1989 annetun neuvoston direktiivin 89/429/ETY(3) soveltamisalaan kuuluu yhdyskuntajätteiden polttaminen. Tulevaisuudessa kaikki kolme säädöstä kumotaan ja korvataan yhdellä direktiivillä, jossa dioksiinin päästörajaksi säädetään 0,1 nanogrammaa toksisuusekvivalenttina/m3. Vaarallisista aineista aiheutuvien suuronnettomuusvaarojen torjunnasta 9 päivänä joulukuuta 1996 annetulla neuvoston direktiivillä 96/82/EY(4), ns. Seveso-direktiivillä, pyritään pääasiassa vähentämään suurien onnettomuuksien mahdollisuutta teollisuuslaitoksissa eikä siinä ole säädetty päästörajoja. Neuvosto hyväksyi 25. marraskuuta 1999 yhteisen kannan jätteenpolttoa koskevasta direktiiviehdotuksesta. Se on arvioitu hyväksyttävän lopullisesti syksyllä 2000. Olemassa olevien laitosten on sovellettava ehdotettua dioksiinin päästörajaa viiden vuoden kuluessa direktiivin hyväksymisestä, toisin sanoen oletettavasti syksystä 2005 lähtien. Siirtymäkauden päätyttyä komissio toteuttaa kaikki Euroopan yhteisön perustamissopimuksessa määrätyt toimet varmistaakseen, että direktiivi pannaan täytäntöön ja että sitä sovelletaan oikein. (1) EYVL L 365, 31.12.1994. (2) EYVL L 163, 14.6.1989. (3) EYVL L 203, 15.7.1989. (4) EYVL L 10, 14.1.1997.